Kapsie oor Trump se voorstel om Rusland weer in te sluit by G7 | Netwerk24
23 Augustus 2019 07:22
Die president van die Oekraïne het Donderdag saam met Europese leiers pres. Donald Trump van Amerika se voorstel, om Rusland weer by die G7-lande toe te laat, teengestaan.
Die Europese lande sê Moskou beset steeds die Krim en versteur vrede in die oostelike dele van die Oekraïne.
Trump het Donderdag gesê dit sal "toepaslik" wees om Rusland weer toe te laat om by die groep, wat voorheen die G8 geheet het, aan te sluit.
Frankryk is hierdie naweek die gasheer van die G7-leiers.
Duitsland, Frankryk en Brittanje het almal sterk kapsie gemaak teen Trump se voorstel en gesê Rusland word uitgesluit omdat hy die Oekraïne se Krim geannekseer het en toe 'n anti-Kiëf-rebellie in die nywerheidstreek Donbas gesteun het.
"Niks het verander sedert Maart 2014, toe Rusland se deelname in die G8 gestaak is nie. Die Krim word steeds beset en Donbas ly weens oorlog," het Wolodimir Zelenski, president van die Oekraïne, gesê.
'n Ander beampte van die Europese Unie het gesê om Rusland se pres. Wladimir Poetin sonder voorwaardes weer in die groep in te nooi "teenproduktief (en) 'n teken van swakheid" sal wees.
Die EU en Amerika het sanksies teen Rusland aangekondig weens sy rol in die Oekraïne-konflik, waarin 13 000 mense dood is.